La Fira “A mos redó” obri les seues portes fins diumenge que ve
07 de juliol de 2022

L'alcalde Joanma Miguel i el regidor de Foment Econòmic, Paco Gorrea, acompanyats per membres de la Corporació municipal, han inaugurat esta vesprada la 21a edició de la fira gastronòmica de Llíria “A mos redó”, que es podrà visitar fins diumenge que ve 10 de juliol. 

El recinte firal, situat en la plaça Major, estarà obert tots els dies des de les 19.00 hores. A més, el diumenge també es podrà visitar al matí, entre les 10.00 i 13.30 hores.

Les persones visitants podran degustar una selecció dels millors productes locals en els 17 expositors d'establiments d’hostaleria i alimentació presents en esta edició. Així, podran trobar una selecció de la millor gastronomia de la localitat, que és sinònim de qualitat, varietat i tradició.

L'acte d'inauguració ha comptat amb l'actuació de la Banda Juvenil Unió Musical de Llíria. A més, al llarg d'estes quatre jornades, el públic assistent podrà disfrutar de diferents actuacions d'ambientació, com a concerts i activitats infantils, que suposen un magnífic pla d'oci per a tota la família.